

**Тема** : Инхоса Г1алих1ажияв «Бечедал чаг1азде»

 **Дарсил мурад:** 1. Бит1ун ва пасих1го ц1алиялъул бажари камил гьаби.

 2. Г1адатаб анализалъул кумекалдалъун чияр гъиналдалъун

 Бечелъарал чаг1азул рух1ияб хъарцинлъи, талих1алъул

 Бег1укълъи, г1акълудал мукъсанлъи, намус-ях1

 гьеч1олъи, гьезул г1умруялъул ч1ег1ерлъи бихьизаби.

 Жидерго гъиналдалъун бет1ербахъи гьабулел

 Мискинзабазул сахаватлъи, ях1-намусалъул к1одолъи,

 рек1ел бечелъи баян гьаби.

 3. Нек1сиябги гьанжесебги г1умруялъул шарт1ал

 дандеккун, х1асил гьабизе лъималазда малъи.

 4. Аллитерациялъулгун практикияб лъай-хъвай гъварид

 гьаби.

 **Дарсил алатал:** поэтасул портрет, интерактивияб доска, т1ехь «Асарал».

 **Дарсил ин.**

1. **Дарс байбихьи.**

Поэтическая пятиминутка.

Абдулхаликова Х.. *Т1абиг1ат - берцинаб жо, бицине ц1акъ бокьулеб,*

 *Ц1унизе гьеб х1акъабин, х1исабхун къимат бугеб.*

 *Вакъарасе г1инт1иги г1олеб кванил бак1алда,*

 *Кодоблъи дагьлъараб мех дандч1вани,х1ажат ккараб.*

 *Къимат гьабе гъут1бузул, гъоркь батараб пихъилги,*

 *Вакъун индал, х1ал ккани, х1анч1изе дуй батулеб.*

 *Гьеб къот1изе къасд лъурав къан квер ккун ч1езе гьаве,*

 *Квешлъиялъул нух ккурал кант1изе ваг1за гьабе.*

 *Г1умру долъул ч1агояб, бач1ун к1алъач1ониги,*

 *К1удал г1алимзабазги г1емер къимат кьун тараб.*

-Лъимал, гъвет1 к1алъалеб бук1арабани, щиб гьелъ гьаризе бук1араб шаг1ирасда?

Хадуб квешлъиялъул рахъ ккуразда?

Ахир нужер щивасда?

- Лъайги г1акълуги ц1ик1к1араб нилъер заманалъ т1абиг1ат ц1унизе кколеб х1ал

бугебищ? (Гьанже г1адин т1абиг1ат ц1унизе ккараб заман бук1инч1илан: химиялъул

дарабазги, загьруялъги, гучаб техникаялъги, заводаз ва фабриказги, хасал г1адамазги

гьава чорок гьабиялъул, лъим, гъвет1-хер, ччуг1а, рух1ч1аголъаби пасат гьариялъул

мисалал г1емер ругилан).

- Лъимал лъица хъвараб гьаб кеч1? *(Инхоса Г1алих1ажияс)*

Цевеккунго х1адурлъарав ц1алдохъанас бицина гьесул г1умруялъул х1акъалъулъ.

Магомедов М.. *Гьев кола аваразул хъвавулаб литератураялъул мац1 къач1арав,*

*бергьарав раг1ул устар. Гьес г1умру гьабулеб бук1ана 1846-1891 соназда.*

*Г1алих1ажияв гьавун вуго Гумбет районалъул Т1адинхо росулъ Гъазимух1амадил*

*мискинаб хъизаналъе.Гьев вук1ана жиндир заманалда ц1ар бугев г1алимчи,*

*философ(г1акъил), гьунар т1ок1ав поэт. 45 соналъул г1умруялда, бищунго*

*гьунарги пагьмуги ц1убараб г1ужалъ хвана .Вукъун вуго Хасавюрт районалъул*

*Эндирей росулъ.*

*Пасих1лъиялъги маг1наялъул гъварилъиялъги гьесул киналго куч1дул г1адамазда*

*рек1ехъе лъалел рук1ун руго.Г1емерисел коч1ол мухъал кицабилъунги лъугьун руго.*

Ц1алдохъабаз гьел кицабиял алфазал рек1ехъе рицина.

Гасинова А. : Ват1аналъул т1алаб т1обит1улаго,

 Т1ерхьарал ц1вабзазул ц1ар къот1иларо.

Магомедов М. : Къабих1лъун чи вихьун , ч1ух1и гьабуге,

 Х1инкъарасул зарин зазг1ан бег1ераб.

Гасинова Х. : Зах1мат бихьич1ого, рах1ат бокьарас

 Бекьич1ого лъилъе нилъ гьеч1ого, хур

Абдусаламов М. : Гьерсил чода рек1арав хехго гъоркье рещт1уна,

 Цинги лъелго вилълъине х1ат1ида г1иц1го ккола.

Абдулхаликова Х. : Калам дагьлъи беццараб, рек1еда нур балеб жо,

 Г1емер к1алъай какараб, каранлъ пардав лъолеб жо.

Исаев И. : Жиндийго гьавудич1ев гьардухъанлъун вихьула,

 Зах1мат къабул гьабич1ев гьеч1олъигун вук1уна.

Магомедова Ф. : Чидае гвенд бухъани, бухъарав жанив ккола,

 Бахъун хвалчен кьунани, кьал бугес ч1ван рехула.

1. **Ц1ияб тема.**

**Цебераг1и.**

19 г1асруялъул ахиралдехун яргъил къуваталдалъун эркенлъи ц1унизеги к1веч1ого, Шамилги кверде ун, хадуб 1877 соналъ багъарараб восстаниеги ч1инт1ун, Дагъистан т1убанго г1урус пачаясул кверщаликье ккана. Гьелъул х1асилалда маг1арул мискинзаби ккана к1игъатаб зулмуялде гъоркье: цо рахъалъан бак1алъул ханзабаз, бегзабаз ва бечедал чаг1аз, цоги рахъалъан пачаясул т1адчаг1аз рукьалдаги рана.

Зах1матчаг1азул гъийиналъ (дагьа-макъаб мухьдахъ гьел цере х1алт1изарун) бечелъулел цоял, киг1ан х1алт1аниги, маг1ишаталда рух1 лъезабизе к1оларого

цогидал- бечедаздеги мискинзабаздеги маг1арулал к1ийиде рикьи ц1акъго кутакалда ц1ик1к1ана. Доб мехалъ мискинзабазе бугеб бечедазул г1азаб зулму бихьарав Г1алих1ажияс хъвана «Бечедал чаг1азде» абураб кеч1.

Гьелда т1ад х1алт1изе руго нилъ жакъа.

 (Слайд )

**Словарияб х1алт1и**

**Зайну**-берцинлъи;  **щокълъич1ого**-унтич1ого; **рикъзи**-ниг1мат; **далил**-х1ужжа,

х1акъикъат; **сух1мат**-зурма-къалигун ихтилат.

**Бит1ун ц1ализе:** кьолболъанго, квание, къвалакь, щвараб, хьваг1илеб, бич1ч1а.

**Учителас кеч1 ц1али**

Учителас, лъуг1изег1ан лъалхъич1ого, к1вараб пасих1лъиялда, х1унчулеб накуялда, бечедазда тункизабун, кеч1 ц1али.

**-Лъимал кинаб асар гьабураб нужее гьаб коч1оца?**

**Коч1ол анализ гьаби (Слайд)**

Т1оцебесеб куплет ц1ализе т1амила ц1алдохъан. Киназго г1инт1амила.

*Г1одосанго кьибил кьурарабилан,*

*Кьурдизе гурони азда лъалареб;*

*Кьолболъанго тухум бечедабилан,*

*Кваназе гурони дурр махщел гьеч1еб.*

-Сундаса ч1ух1улел бечедал чаг1и? (Кьибил пахруяб, тухум бечедаб батиялдаса)

-Сундаса щивав сахаватав чи ч1ух1изе колев? (Гьунаралдаса, махщалидаса, халкъалъе пайдаяб иш гьабизе к1веялдаса)

-Щибха бечедазухъан гьабун бажарулеб жо? (Кьурдизе, кваназе).

-Гьеб щиб кколеб-халкъалъе пайдаяб гьунарищ яги махщелищ?

Лъие гьелдаса пайда бугеб? (Цох1о жиндиего)

Цоги ц1алдохъанас ц1алила к1иабилеб куплет

*Ах1улел куч1дулги кепал харбалги,*

*Керен чучиялъе, чан гьел нужее.*

*Чамасдакил гъот1окь гъоркь г1одорги ч1ун,*

*Г1умру киназулго кеп-сух1маталда.*

-Сунде руссун , щиб гьабулел гьел рук1унел?(Кеч1-бакъаналда, сух1мат-кепалда)

Лъабабилеб куплет ц1алила

*Квание х1алги кьун, х1алт1и к1очон тун,*

*К1варал мискинзаби зурулел гьанже.*

*Зарукь х1инкъарал къан, къурал хъатикь ккун,*

*Къват1иб- щакаб зайну, зулму-халкъалда.*

Халкъалъе пайдаяб х1алт1и гьабуларев, жиндирго маг1ишат г1уц1уларев чиясул г1умру, пихъ бижулареб гъот1ол г1адаб, ч1обогояб, г1адада унеб жо бук1уна.

Гьеб рахъалъ х1исаб гьабуни, поэтас кинаб къимат кьолеб бугеб бечедазул ч1аголъиялъе?

-Пайдаяб х1алт1и гьабуларел чаг1и, чара гьеч1ого, заралияб ишалде-квешлъиялде рала.

Лъимал, гьез гьабулеб квешлъи кинаб бугеб? (Мискинзаби зури, чохьодаса ун, кванай, халкъалъе зулму гьаби)

Ункъабилеб куплет ц1алила

*Замана хисизе къот1и гьеч1илан,*

*Къвалакь т1ехь ккуразги квер хех хьваг1илеб,*

*Хьибил щокълъич1ого щвараб дур рикъзи*

*Щивав чияс ина эдин мунги тун.*

Поэтас х1укму къот1улеб буго «Замана хисизе къот1и гьеч1илан, къвалакь т1ехь ккуразе», ай кидаго гьеб х1алалда жал рук1ине ругилан т1ахьазда хъван бугилан гаргадулел г1алимзабилъун х1алел бечедазе: нужецаги «квер хехго хьваг1илин», ай гьаб дунялалъулгун нужецаги кват1ич1ого къо-мех лъик1 гьабизе бугилан, цо х1алалда чиги г1умруги бук1унарилан.

-«Щивав чияс инин гьеб бечелъи,гьедин мунги тун,-ан щай поэтас абулеб бугеб?

Чияр гъин кванан нуж г1емер мехалъ хут1иларин абулеб буго шаг1ирас.

 Бечедаздаса щивав чияс жинди-жиндир зах1мат т1алаб гьабуни, гьезухъ щиб хут1илеб?

Ц1ализе т1амила щуабилеб куплет.

*Надалъ г1ет1 ц1ирич1еб боц1ухъ балагье,*

*Багьана дуйги щун, щиб колебали.*

*Щаклъи гьеч1еб, далил, дуда гьеб бич1ч1а,-*

*Гьобо г1адин дунял даим сверулеб.*

Ц1ехела:

-«Надалъ г1ет1 ц1ирич1еб боц1и» кин щвараб жо бечедазе?(жалго г1ебеде регун, мискинзаби цере х1алт1изарун).

-«Багьана дуйги щун» абураб калима кин бич1ч1изе кколеб?

Кинаб багьана гьеб бук1ине бегьулеб? ( ч1ван, хун, бикъун, т1асарехун, ц1а ккун бух1ун, тала гьабун).

 **Аллитерациялъулгун лъай-хъвай гъварид гьаби (Слайд)**

**Квание х1алги кьун, х1алт1и к1очон тун , К-Х1-Х1-К1**

**К1варал мискинзаби зурулел гьанже. К1-З-З-**

**Зарукь х1инкъарал къан, къурал хъатикь ккун, З-Х1-Къ-Къ**

**Къват1иб щакаб зайну-зулму халкъалда. Къ-З-З-Къ**

Лъабабилеб куплеталда жаниб бакъан-чвахи лъугьинабулел гьаркьал ратизе т1адкъай кьела.

Гьел аслиял гьаркьаз коч1ол чвахиги бакъанги лъугьинабун буго. Гьел рук1инч1елани, пасих1лъиго гьеч1еб хабаралде сверилаан коч1ол калам.

**3.Ц1ияб дарс щула гьаби**

-Поэтас коч1олъ щив веццулев, щив какулев вугев?

-Бечедал чаг1и сундаса ч1ух1улел?

-Талих1аллъун гьел чаг1и рик1к1ине бегьилищ? Щай?

-Эбел-эмен, тухум бечедаб батунилан, лъимал гьелдаса ч1ух1изе кколищ?

-Лъил зах1маталдалъун ва гьунаралдалъун гьел бечелъарал?

-Бечедал чаг1азул г1умруялъул мурад –маг1на кинаб бугеб?

-Гьездаса халкъалъе бугеб пайда яги зарал щиб?

-Халкъалда зулму гьабулел чаг1и талих1аллъун рук1ине рес бугищ?

-Халкъалъ талих1лъун щиб жо рик1к1унеб? (Халкъалъе хъулухъ гьаби, гьелъул мустах1икъав васлъун вук1ин)

- Мискинзабазул г1ет1алдалъун г1уц1араб бечелъиялъулги гьелдаса ч1ух1арал бечедазулги ахир кинаб бук1инилан поэтас абун бугеб?

**4. Дарсил х1асил гьаби. (суалал)**

**5.Рокъобе х1алт1и**

1. Кеч1 пасих1го ц1ализе лъазаби.
2. Ц1алул т1ехьалда ругел т1адкъаял т1уразари.